[pic] | EURÓPAI BIZOTTSÁG |

Brüsszel, 2011.3.21.

COM(2011) 148 végleges

2008/0062 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján a

közúti közlekedésbiztonságra vonatkozó szabályok határokon átnyúló végrehajtásának elősegítéséről szóló európai parlamenti és tanácsi irányelvjavaslatra vonatkozóan a Tanács által első olvasatban elfogadott álláspontról

2008/0062 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján a

közúti közlekedésbiztonságra vonatkozó szabályok határokon átnyúló végrehajtásának elősegítéséről szóló európai parlamenti és tanácsi irányelvjavaslatra vonatkozóan a Tanács által első olvasatban elfogadott álláspontról

1. ELŐZMÉNYEK

A javaslat Európai Parlament, illetve Tanács számára történő megküldésének időpontja COM(2008) 151 végleges – 2008/0062(COD) | 2008.03.19. |

Az Európai Gazdasági és Szociális Bizottság véleményének időpontja: | 2008.09.17. |

Az Európai Parlament álláspontjának időpontja (első olvasat): | 2008.12.17. |

A Tanács álláspontja elfogadásának időpontja: | 2011.3.17. |

2. A BIZOTTSÁG JAVASLATÁNAK CÉLJA

A Bizottság javaslatának célja a közúti közlekedésbiztonság javítása a legsúlyosabb szabálysértésekre vonatkozóan az elkövetés helye szerinti tagállam és a jármű bejegyzése szerinti állam közötti információcserét szolgáló rendszer létrehozásával. A rendszer célja a jármű bejegyzése szerinti tagállamtól eltérő tagállamban szabálysértést elkövető járműtulajdonosok azonosítása, mely révén a szabálysértés elkövetésének helye szerinti tagállam számára lehetőség nyílik büntetőeljárás lefolytatására és büntetés kiszabására.

A javaslat hatálya alá tartozó szabálysértések a következők: gyorshajtás, biztonsági öv használatának elmulasztása, továbbhajtás piros jelzésnél és ittas vezetés. Ezek a közlekedési szabálysértések felelősek a legtöbb közúti balesetért és halálesetért.

A szöveg ezenkívül meghatározza az adatcsere eljárásait (adatok, felelős hatóságok és hálózat), valamint tartalmazza a jármű forgalmi engedélyében bejegyzett tulajdonosnak küldendő értesítő levél mintáját. A Bizottság javaslata az információcserét szolgáló uniós hálózat létrehozására vonatkozik, amely magában foglalja a meglévő rendszerekkel/hálózatokkal létesítendő megfelelő kapcsolódási pontokat is.

3. Megjegyzések a Tanács álláspontjáról

3.1. Általános észrevételek a Tanács álláspontjához

A Tanács álláspontja lényegét tekintve, annak szövege általában véve elő fogja segíti a közúti szabálysértésekkel kapcsolatos információk határokon átnyúló cseréjét, végrehajtásával teljesülhetnek a Bizottság fő célkitűzései az Európai Unió közútjain közlekedők teljes körének magas szintű védelmét illetően. Az elfogadott szöveg hozzájárul a Bizottság által a 2011–2020 közötti időszakra vonatkozóan a közlekedésbiztonsággal kapcsolatban elfogadott új politikai iránymutatás, és különösen a közlekedési szabályok szigorúbb betartására irányuló stratégiai célkitűzés teljesítéséhez. Várhatóan nagy visszatartó erővel fog bírni, és a gépjárművezetőket a közlekedési jogszabályok betartására ösztönzi majd.

A Bizottság javaslatának elsődleges célja az volt, hogy információcsere valósulhasson meg az olyan járműtulajdonosok azonosítása érdekében, akik a jármű bejegyzése szerinti tagállamtól eltérő tagállamban követettek el szabálysértést. Ezt a célkitűzést az első olvasatban elfogadott tanácsi álláspont nagyrészt érvényre juttatta, bár a Bizottság eredeti javaslatában szereplő, információcserére szolgáló rendszer a tanácsi állásponttal szemben egy uniós szinten megvalósítandó hálózatot jelentene az irányelv alkalmazásában.

A Bizottság által a javaslatban meghatározott második fő célkitűzés a szabálysértő azonosításának nyomon követéséhez kapcsolódik, ha már rendelkezésre állnak az információk. Ezt a célkitűzést az első olvasatban elfogadott tanácsi álláspont csak részben juttatta érvényre, és a Bizottság véleménye szerint e tekintetben az EP által első olvasatban benyújtott vonatkozó módosítások alapján még lehetőség van a szöveg erősítésére.

A jogalap kiválasztására vonatkozóan a Bizottság úgy véli, hogy jogi és intézményi szempontból a 87. cikk (2) bekezdése szerinti „rendőrségi együttműködés” nem minősül megfelelő jogalapnak az irányelv alkalmazásában. Ezt figyelembe véve a Bizottság nyilatkozatot rögzített a Tanács jegyzőkönyvében, mely szerint fenntartja a jogot az összes rendelkezésére álló jogi eszköz felhasználására (lásd a 4. pontot). A Bizottság megjegyezte továbbá, hogy a Tanács egyhangúlag a „rendőrségi együttműködés” jogalapja mellett foglalt állást.

3.2. A Bizottság részletes megjegyzései

3.2.1. A tanács álláspontjának szövege

A Tanács úgy döntött, hogy kibővíti az irányelv hatálya alá tartozó szabálysértések jegyzékét. Az úgynevezett „négy halálnem” (gyorshajtás, biztonsági öv használatának elmulasztása, továbbhajtás piros jelzésnél és ittas vezetés) mellett a jegyzék további szabálysértéseket is tartalmaz, köztük a kábítószer hatása alatti járművezetést. A Bizottság üdvözli a jogszabály hatályának ez irányú kiterjesztését.

Az információcsere mechanizmusára és a használandó hálózatra vonatkozóan a tanácsi álláspontban fenntartott megközelítés a meglévő „rendőrségi együttműködési” jogszabályokból eredeztethető. Ez különösen a terrorizmus és a határokon átnyúló bűnözés elleni küzdelemre irányuló, valamint a gépjármű-nyilvántartási adatok tekintetében folytatott határokon átnyúló együttműködés megerősítéséről szóló prümi határozatok[1] keretében létrehozott meglévő információcserére épít. A Tanács azt javasolta, hogy a jármű bejegyzése szerinti tagállam tegye lehetővé a szabálysértés elkövetésének helye szerinti tagállam számára a nemzeti jármű-nyilvántartási adatbázishoz való hozzáférést a járművek és üzemeltetőik adatainak vonatkozásában. A tanácsi álláspont erre az információcserére vonatkozóan a Bizottság által eredetileg javasolt uniós elektronikus hálózat helyett a prümi határozatok szerint létrehozott, már meglévő rendszerek közvetlen használata mellett tette le a voksát.

Annak ellenére, hogy a Bizottság az uniós elektronikus hálózatnak a saját javaslata szerinti létrehozását részesítette előnyben, némi rugalmasságot mutatott e kérdésben és elfogadta, hogy az információcserét a lehető legnagyobb mértékben a meglévő rendszerek, mint pl. az EUCARIS felhasználásával végezzék. A Bizottság úgy véli, hogy a Tanácsnak az információcserére vonatkozó álláspontja főként az információcsere technikai módozataira vonatkozik és alapvetően nem szűkíti az irányelv fő célkitűzését.

Végezetül a Bizottság által eredetileg javasolt értesítő levelet a Tanács álláspontjában egy tájékoztató levél váltotta fel (4a. cikk), amelyet akkor küldenek a szabálysértőnek, amikor a szabálysértés elkövetésének helye szerinti tagállam úgy határoz, hogy szabálysértési eljárást indít. Az irányelv mellékletében található levélminta használata nem lesz kötelező a tagállamok számára. A Bizottság el tudja fogadni a Tanács megközelítését, amennyiben a tagállamok értesítik a szabálysértőt amikor közúti szabálysértési eljárás indításáról döntenek.

Az adatvédelmi vonatkozásokkal kapcsolatban a Bizottság el tudja fogadni, hogy a 2008/977/IB határozat a büntetőjogi szabálysértésekkel és bűncselekményekkel kapcsolatos adatok cseréjére vonatkozik, de ragaszkodik hozzá, hogy hivatkozzanak a 95/46/EK irányelvre is a közigazgatási szabálysértésekkel kapcsolatos adatok tekintetében.

Végezetül hangsúlyozni kell, hogy míg a Bizottság elfogadta az EP első olvasatban javasolt módosításainak legnagyobb részét, mivel azok csak megerősítették az eredeti javaslatot, a Tanács ezek közül egyet sem emelt át az álláspontjába.

3.2.2.2. Jogalap

A Bizottság szeretné felhívni az Európai Parlament figyelmét a jogalapnak a Tanács döntése alapján történő megváltoztatására, amellyel kapcsolatban a Bizottság nyilatkozatot adott ki (lásd a Bizottság nyilatkozatát a 4. pontban). mivel ez a változtatás problémás precedenst jelent.

Először is a javaslatban szereplő irányelv célkitűzése egyértelműen a közúti biztonság javítása, ezért az EUMSZ 91. cikkének hatálya alá tartozik. Ezenkívül az irányelvjavaslat nem befolyásolja a vonatkozó szabálysértések nemzeti osztályozását.

Mindemellett a 87. cikk (2) bekezdése szerint három tagállam élvez mentességet a rendőrségi együttműködés alól (részvételi záradék az Egyesült Királyság és Írország, illetve kívülmaradási záradék Dánia esetében), ami adott esetben azt jelenti, hogy a javasolt irányelv hatálya nem terjedne ki e három tagállamra.

Ezenkívül a Bizottság úgy véli, hogy a 87. cikk (2) bekezdése csak büntetőjogi szabálysértésekre vonatkozhat.

4. KÖVETKEZTETÉSEK/ÁLTALÁNOS ÉSZREVÉTELEK

Bár a Bizottság úgy véli, hogy a tanácsi álláspont az előbb említettek szerint számos (különösen a 3.2.1. pontban kifejtett) szempontból nem juttatja érvényre az eredeti javaslat fő célkitűzéseit, a jogalap megváltoztatása a következő nyilatkozat megtételére késztette a Bizottságot:

„A Bizottság tudomásul veszi, hogy az elnökségi kompromisszum tervezete tekintetében a Tanácson belül egyhangúság alakult ki, beleértve a Bizottság által javasolt jogalap megváltoztatását is, azaz a jogalap az EUMSZ. 91. cikke (1) bekezdésének c) pontja helyett az EUMSZ. 87. cikkének (2) bekezdése lett. A Bizottság egyetért ugyan a Tanáccsal abban a tekintetben, hogy a közúti közlekedés biztonságának javítása érdekében fontos a javasolt irányelvben kitűzött célok megvalósítása, jogi és intézményi szempontból azonban úgy ítéli meg, hogy az EUMSZ. 87. cikkének (2) bekezdése nem a megfelelő jogalap, ebből következően pedig fenntartja a rendelkezésére álló valamennyi jogi eszköz igénybevételének jogát.” "

A második olvasat során meg kell vizsgálni a lehetséges kompromisszumokat annak érdekében, hogy a közigazgatási és büntetőjogi szabálysértésekre egyaránt kiterjedő, megfelelő megoldásokat találjanak.

[1] A Tanács 2008/615/IB határozata (2008. június 23.) a különösen a terrorizmus és a határokon átnyúló bűnözés elleni küzdelemre irányuló, határokon átnyúló együttműködés megerősítéséről, és a Tanács 2008/616/IB határozata (2008. június 23.) a 2008/615/IB határozat végrehajtásáról.